32005D0573
L 193/41
JURNALUL OFÍCIAL AL UNIUNII EUROPENE
DECIZIA COMISIEI
din 22 iulie 2005
de modificare a Deciziei 2002/994/CE privind anumite măsuri de protecție cu privire la produsele de origine animală importate din China
[notificată cu numărul C(2005) 2764]
(Text cu relevanță pentru SEE)
(2005/573/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (1), în special articolul 22 alineatul (1),
întrucât:
(1)
Ca urmare a detectării de reziduuri de medicamente de uz veterinar în anumite produse de origine animală importate din China și ținând seama de lacunele identificate cu ocazia unei vizite de inspecție în această țară, în ceea ce privește reglementările privind medicamentele de uz veterinar și sistemul de control al reziduurilor prezente în animalele vii și în produsele de origine animală, Comisia adoptă Decizia 2002/69/CE (2).
(2)
Autoritățile chineze au pus ulterior în aplicare măsuri corective și au fost furnizate informații și garanții suplimentare. În paralel cu rezultatele pozitive ale controalelor efectuate de serviciile Comisiei și de statele membre, aceste măsuri au permis modificarea Deciziei 2002/69/CE și adoptarea mai multor măsuri pentru autorizarea importului de produse de origine animală care provin din China. Aceste modificări au fost consolidate în Decizia 2002/994/CE a Comisiei din 20 decembrie 2002 privind anumite măsuri de protecție cu privire la produsele de origine animală importate din China (3) care a abrogat Decizia 2002/69/CE.
(3)
Rezultatele controalelor efectuate de statele membre asupra produselor al căror import este autorizat de la punerea în aplicare a Deciziei 2004/621/CE sunt, în general, favorabile. Acest lucru permite să se aibă în vedere autorizarea importurilor provenite din China de alimente pentru animalele de companie. Ținând seama de riscul neglijabil pentru consumatori, această decizie ar trebui modificată în consecință.
(4)
Pentru o mai bună claritate juridică în ceea ce privește gama de produse de origine animală al căror import din China este interzis, textul Deciziei 2002/994/CE ar trebui clarificat.
(5)
Prin urmare, Decizia 2002/994/CE ar trebui modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2002/494/CE se modifică după cum urmează:
1.
Articolele 2 și 3 se înlocuiesc cu următorul text:
„Articolul 2
(1) Statele membre interzic importul produselor menționate la articolul 1.
(2) Prin derogare de la alineatul (1), statele membre autorizează importul produselor enumerate în anexa la prezenta decizie, în conformitate cu condițiile de sănătate animală și de sănătate publică specifice, care se aplică produselor respective și în conformitate cu articolul 3, în cazul produselor enumerate în partea II a anexei.
Articolul 3
Statele membre autorizează importul loturilor de produse enumerate în partea II a anexei, care sunt însoțite de o declarație a autorității chineze competente, în care se precizează că fiecare lot a fost supus înainte de expediere unei analize chimice pentru a se asigura că produsele respective nu prezintă nici un pericol pentru sănătatea oamenilor. Această analiză trebuie să fie efectuată în special pentru detectarea prezenței cloramfenicolului, nitrofuranului și a metaboliților acestuia. Trebuie incluse rezultatele controalelor analitice.”
2.
Anexa se înlocuiește cu textul anexei la prezenta decizie.
Articolul 2
Prezenta decizie se aplică de la 26 iulie 2005.
Articolul 3
Prezenta decizie se adresează statelor membre.
Adoptată la Bruxelles, 22 iulie 2005.